Լիմոնադի արտադրությունը տեղակայված էր Տեր-Ղուկասովի (հետագայում՝ Նալբանդյան, իսկ հիմա՝ Վ. Սարգսյան) փողոցի, շենք 20/ա հասցեում, նախկին Սպայի տան մոտ: Ներկայումս շենքը քանդվել է և տեղում այլ շենք է կառուցվել: Գիլանյանի գործարանը արտադրում էր գազավորված լիմոնադներ՝ «Սիտրո», «Վեներա» և «Կոֆե» անվանումներով, մրգային հյութեր, հանքային ջրեր և ոչ ոգելից այլ զովացուցիչ ըմպելիքներ: Նշենք, որ Գիլանյանի արտադրանքը պահանջարկ ուներ Հարավային Կովկասում և անգամ ստացել էր բարձր պարգևներ միջազգային ցուցահանդեսներում՝ 1897-ին Կիևում եւ 1898-ին Պրահայում: 20-րդ դարասկզբին գործարանը ընդլայնվում է և մասնաճուղ է բացվում Թիֆլիսում: